

NOTA DE FUNDAMENTARE
la proiectul hotărârii Guvernului
cu privire la eliberarea unor bunuri materiale din rezervele de stat 
și de mobilizare cu titlu de împrumut
(în scopul realizării măsurilor necesare pentru prevenirea afectării 
alimentării cu apă a populației și a serviciilor esențiale)

	1. Denumirea sau numele autorului și, după caz, a/al participanților la elaborarea proiectului actului normativ

	Proiectul hotărârii Guvernului cu privire la eliberarea unor bunuri materiale din rezervele de stat și de mobilizare cu titlu de împrumut (în scopul realizării măsurilor necesare pentru prevenirea afectării alimentării cu apă a populației și a serviciilor esențiale) este elaborat de către Ministerul Afacerilor Interne.

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	[bookmark: _GoBack]Proiectul hotărârii Guvernului este elaborat în temeiul art. 10 alin. (2) lit. d) și alin. (6), precum și al art. 16 alin. (3) lit. d) și alin. (6) din Legea nr. 104/2020 cu privire la rezervele de stat și de mobilizare, întru executarea pct. 10 din Decizia Comisiei Naționale de Management al Crizelor nr. 4 din 3 august 2026, cu modificările ulterioare și a Deciziei Prim-ministrului nr. 155 din 4 august 2026.
În contextul stării de alertă hidrologică și în scopul realizării măsurilor necesare pentru prevenirea afectării alimentării cu apă a populației și a serviciilor esențiale, prin pct. 10 din Decizia Comisiei Naționale de Management al Crizelor nr. 4 din 3 august 2026, modificat ulterior prin pct. 9 din Decizia Comisiei Naționale de Management al Crizelor nr. 7 din 26 august 2026, a fost aprobată eliberarea, cu titlu de împrumut, în condițiile art. 10 și 16 din Legea nr. 104/2020 cu privire la rezervele de stat și de mobilizare, a 5 motopompe de capacitate înaltă din rezervele de stat și de mobilizare, destinate asigurării continuității alimentării cu apă și intervențiilor operative, cu exceptarea de la obligația de depunere a garanției bancare sau financiare și a achitării plății pentru împrumut.
În vederea punerii în aplicare a măsurii respective, la 4 august 2026 a fost emisă Decizia Prim-ministrului nr. 155, prin care s-a dispus eliberarea, de către Agenția Rezerve Materiale din subordinea Ministerului Afacerilor Interne, cu titlu de împrumut, a bunurilor din rezervele de stat și de mobilizare către S.A. „Apă-Canal Chișinău”, pe un termen de 90 de zile.
Totodată, potrivit pct. 4 din Decizia Prim-ministrului, Ministerul Afacerilor Interne urmează să elaboreze și să prezinte spre promovare Guvernului proiectul de hotărâre privind eliberarea bunurilor prevăzute în anexa la decizie.

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	În contextul diminuării debitului de apă în fluviul Nistru, cu efecte asupra volumului și a calității resurselor de apă disponibile, al riscului diminuării nivelului apei sub limitele necesare funcționării în condiții normale a stațiilor de captare pentru sistemele de alimentare cu apă potabilă și sistemele de irigare, precum și al riscului afectării continuității serviciilor de alimentare cu apă, prin Hotărârea Guvernului nr. 378/2026 a fost declarată stare de alertă hidrologică pentru o perioadă de 30 de zile, în scopul prevenirii și reducerii impactului provocat de diminuarea debitului de apă în fluviul Nistru, precum și al protecției infrastructurii critice și a sănătății populației, inclusiv prin asigurarea accesului la apă potabilă sigură.
În procesul gestionării stării de alertă hidrologică, s-a constatat necesitatea utilizării unor echipamente mobile de pompare de capacitate înaltă, pentru menținerea funcționării sistemului de captare a apei și realizarea intervențiilor operative, în funcție de evoluția situației hidrologice.
În ceea ce privește resursele tehnice necesare acestor intervenții, în Nota de fundamentare la proiectul care a stat la baza adoptării Hotărârii Guvernului nr. 378/2026 cu privire la declararea stării de alertă hidrologică a fost menționată expres Agenția Rezerve Materiale printre instituțiile implicate în măsurile de răspuns, inclusiv pentru asigurarea echipamentelor, mijloacelor tehnice și suportului logistic necesar localităților afectate.
Astfel, în vederea punerii în aplicare a măsurilor de răspuns, prin Decizia Comisiei Naționale de Management al Crizelor nr. 4 din 3 august 2026 a fost aprobată eliberarea, cu titlu de împrumut, a 5 motopompe de capacitate înaltă din rezervele de stat și de mobilizare, destinate asigurării continuității alimentării cu apă și intervențiilor operative. Ulterior, prin Decizia Prim-ministrului nr. 155 din 4 august 2026, s-a decis eliberarea, cu titlu de împrumut, a bunurilor materiale menționate către S.A. „Apă-Canal Chișinău”, pe un termen de 90 de zile.
Eliberarea bunurilor are caracter temporar, bunurile folosite urmând a fi restituite în condițiile art. 11 alin. (3) și art. 17 alin. (3) din Legea nr. 104/2020 cu privire la rezervele de stat și de mobilizare.

	3. Obiectivele urmărite și soluțiile propuse

	3.1. Principalele prevederi ale proiectului și evidențierea elementelor noi

	Proiectul hotărârii prevede:
1. aprobarea eliberării, cu titlu de împrumut, de către Agenția Rezerve Materiale din subordinea Ministerului Afacerilor Interne, a unor bunuri materiale din rezervele de stat și de mobilizare către S.A. „Apă-Canal Chișinău”, pe un termen de 90 de zile, cu exceptarea de la obligația de depunere a garanției bancare sau financiare și a achitării plății pentru împrumut.
2. restituirea de către S.A. „Apă-Canal Chișinău” a bunurilor eliberate, în aceleași cantități și cu aceiași indici calitativi, indiferent de oscilarea prețurilor;
3. instituirea comisiei de transmitere și asigurarea transmiterii și recepționării bunurilor;
4. asigurarea controlului asupra executării hotărârii în sarcina Ministerului Afacerilor Interne și a Ministerului Mediului;
5. intrarea în vigoare a hotărârii la data publicării în Monitorul Oficial al Republicii Moldova, care este justificată de caracterul urgent al intervenției și de necesitatea asigurării continuității procesului administrativ.

	3.2. Opțiunile alternative analizate și motivele pentru care acestea nu au fost luate în considerare

	Nu au fost identificate opțiuni alternative, întrucât măsura privind eliberarea, cu titlu de împrumut, a bunurilor materiale din rezervele de stat și de mobilizare a fost stabilită prin Decizia Comisiei Naționale de Management al Crizelor nr. 4 din 3 august 2026, cu modificările ulterioare și prin Decizia Prim-ministrului nr. 155 din 4 august 2026, prin care Ministerului Afacerilor Interne i-a fost pusă în sarcină elaborarea și prezentarea spre promovare a proiectului de hotărâre a Guvernului corespunzătoare.

	4. Analiza impactului de reglementare 

	4.1. Impactul asupra sectorului public

	Proiectul contribuie la asigurarea capacității operaționale a autorităților implicate în gestionarea stării de alertă hidrologică și la menținerea continuității serviciului public de alimentare cu apă.

	4.2. Impactul financiar și argumentarea costurilor estimative

	La această etapă, implementarea proiectului nu implică cheltuieli financiare suplimentare din bugetul de stat. Bunurile materiale din rezervele de stat și de mobilizare, în valoare totală de 6 775 709 lei, se eliberează S.A. „Apă-Canal Chișinău” cu titlu de împrumut, pe un termen de 90 de zile, cu obligația restituirii acestora în aceleași cantități și cu aceiași indici calitativi, indiferent de oscilarea prețurilor.
Cheltuielile de testare, de deservire tehnică a bunurilor eliberate și utilizate, vor fi asigurate de către S.A. ,,Apa – Canal” la restituirea acestora către ARM.
Totodată, potrivit pct. 10 din Decizia Comisiei Naționale de Management al Crizelor nr. 4 din 3 august 2026, modificat ulterior prin pct. 9 din Decizia Comisiei Naționale de Management al Crizelor nr. 7 din 26 august 2026, eliberarea celor 5 motopompe se realizează cu exceptarea de la obligația de depunere a garanției bancare sau financiare și a achitării plății pentru împrumut.


	4.3. Impactul asupra sectorului privat

	Nu este aplicabil.

	4.4. Impactul social

	Proiectul are impact social pozitiv, contribuind la asigurarea continuității alimentării cu apă a populației și la diminuarea riscurilor generate de agravarea situației hidrologice în bazinul fluviului Nistru.
Eliberarea, cu titlu de împrumut, a motopompelor de capacitate înaltă contribuie la realizarea măsurilor tehnice și operaționale necesare pentru menținerea funcționării sistemului de captare și alimentare cu apă, precum și pentru prevenirea întreruperii sau limitării serviciului public de alimentare cu apă a municipiului Chișinău și a localităților deservite.

	4.4.1. Impactul asupra datelor cu caracter personal

	Nu este aplicabil. 

	4.4.2. Impactul asupra echității și egalității de gen

	Nu este aplicabil. 

	4.5. Impactul asupra mediului

	Nu este aplicabil.

	4.6. Alte impacturi și informații relevante

	Nu este aplicabil.

	5. Compatibilitatea proiectului actului normativ cu legislația UE 

	5.1. Măsuri normative necesare pentru transpunerea actelor juridice ale UE în legislația națională

	Proiectul hotărârii Guvernului nu are ca scop armonizarea legislației naționale cu legislația Uniunii Europene.

	5.2. Măsuri normative care urmăresc crearea cadrului juridic intern necesar pentru implementarea legislației UE

	Nu este aplicabil.

	6. Avizarea și consultarea publică a proiectului actului normativ

	În scopul respectării prevederilor Legii nr. 100/2017 cu privire la actele normative și Legii              nr. 239/2008 privind transparența în procesul decizional, anunțul privind inițierea procesului de elaborare a proiectului hotărârii Guvernului a fost publicat pe platforma www.particip.gov.md și pe               site-ul web oficial al Ministerului Afacerilor Interne www.mai.gov.md, în directoriul Transparența/Consultări publice/Inițierea elaborării actelor normative și poate fi consultat la următorul link: https://particip.gov.md/ro/document/stages/*/18142 
Totodată, informarea publicului a fost asigurată inclusiv prin publicarea anunțului pe pagina oficială de Facebook a instituției, la următorul link:
https://www.facebook.com/share/p/183fEcKEKz/ 
Proiectul urmează a fi consultat cu Ministerul Finanțelor, Ministerul Mediului și Centrul Național de Management al Crizelor, Primăria municipiului Chișinău și S.A. „Apă-Canal Chișinău”.

	7. Concluziile expertizelor

	În conformitate cu art. 36 și 37 din Legea nr. 100/2017 cu privire la actele normative, proiectul urmează a fi supus expertizei juridice și anticorupție.

	8. Modul de încorporare a actului în cadrul normativ existent

	Proiectul se încadrează în cadrul normativ existent, fiind elaborat în conformitate cu prevederile Legii nr. 104/2020 cu privire la rezervele de stat și de mobilizare, și nu necesită modificarea sau abrogarea altor acte normative.


	9. Măsurile necesare pentru implementarea prevederilor proiectului actului normativ

	Pentru implementarea prevederilor proiectului actului normativ sunt necesare următoarele măsuri:
· asigurarea transmiterii și recepționării bunurilor;
· restituirea bunurilor materiale de către S.A. „Apă-Canal Chișinău”, în termenul de 90 de zile;
· asigurarea controlului asupra executării hotărârii de către Ministerul Afacerilor Interne și Ministerul Mediului.




    Secretar general al ministerului                                                           Valentin CIOCLEA                                                                   
